Kiek self jou gesin vir die perfekte KerskaartjieSally, Cameron en hul gesin. (Foto: verskaf) Nie almal is kranige fotograwe met ŉ oog vir ŉ mooi foto nie, maar om ŉ gesinsfoto te neem wat op jou Kerskaartjie kan pryk, kan eenvoudig en maklik wees. Sally en Cameron de Wet, foto- en videograaf-egpaar agter That Other Couple, gee raad vir Jan Alleman om self ŉ mooi gesinsfoto te neem. Voordat jy enigiets anders doen, moet daar besluit word watter uitrustings vir die foto gedra gaan word. Dit is belangrik dat die gesin min of meer dieselfde lyk. “ŉ Wit hemp en denim kan soms ŉ bietjie vervelig wees,” sê Sally aan Maroela Media. “Probeer kleure kies wat nog steeds met Kersfees te maak het. Soos groen en wit of rooi en swart.” Op Kersdag is almal dikwels in rep en roer met kerkdienste wat bygewoon word, kos wat voorberei word en families wat heerlik klets en kuier. Sally en Cam stel voor dat jou gesinsfoto lank voor Kersdag geneem word. “Neem hom vandag al sodat hy gereed is teen Kersfees, anders word die omstandighede te besig.” Daardie koeltehoeke agter in jou tuin mag dalk fraai lyk in lewende lywe, maar dit gaan moontlik nie die beste lig vir jou gesinsfoto bied nie. Daar is egter maniere om probleme met lig te omseil. “Neem foto’s in die goue uur, met ander woorde die uur voordat die son sak. Dit is wanneer die lig die mooiste is,” verduidelik Cameron. Indien jy ŉ binnenshuise foto wil neem, maak seker dat daar genoeg natuurlike lig op die gesin skyn. Hoewel dit moontlik is om self die foto te neem deur bloot die tydhouer op jou selfoon- of gewone kamera te gebruik, is dit veel beter as iemand wel by die kamera staan om die knoppie te druk. “Vra ŉ vriend om te help om die foto te neem,” stel Sally voor. “Anders lyk die een wat tussen die kamera en die gesin moet hardloop ongemaklik wanneer die foto geneem word.” Die belangrikste brokkie raad wat hulle kan gee, vertel Sally, is om nie die proses te oordink nie. “Dit is makliker as wat mens dink. Mens moet dit eintlik net geniet en nie te veel daaroor dink nie.”